วิริยะเข้าสู่ เมียนมา กัมพูชา
วิริยะประกันภัย สยายปีก กัมพูชา เมียนมา บริการรถบรรทุกขนส่งข้ามแดนครบวงจร
23 ส.ค. 2559

วิริยะประกันภัย สยายปีก กัมพูชา เมียนมา บริการรถบรรทุกขนส่งข้ามแดนครบวงจร
นายกฤษณ์ หิญชีระนันทน์ ผู้จัดการฝ่ายการตลาด บริษัท วิริยะประกันภัย เปิดเผยว่า บริษัทได้ขยายการบริการให้กับผู้ประกอบการที่ขนส่งสินค้าไปประเทศชายแดนที่ติดกับไทยเพิ่มอีก 2 ประเทศ โดยร่วมมือกับ บริษัท เอเชีย อินชัวรันส์ (คัมโบเดีย) ในประเทศกัมพูชา เพื่อขยายความคุ้มครองด้านการประกันภัยให้ผู้ประกอบการรถบรรทุกขนส่งที่จะเข้าไปส่งสินค้าในกัมพูชา ด้วยการรับประกันภัยรถยนต์และสินค้า ภายใต้กรมธรรม์ประกันภัยรถยนต์ และกรมธรรม์ประกันภัยความรับผิดของผู้ขนส่งของบริษัท รวมทั้งขยายการให้บริการไปยังประเทศเมียนมา ผ่านพันธมิตรที่สามารถดูแลเรื่องของการเกิดเหตุได้ การขนส่งสินค้าเข้าไปในเมียนมานั้น โกดังขนถ่ายสินค้าจะห่างไปประมาณ 15 กิโลเมตร ไม่ไกลมาก 
ทั้งนี้ การให้บริการจะใช้หลักการเดียวกับการทำประกันภัยกับพันธมิตรกับ สปป.ลาว ทำให้ปัจจุบันมี 3 ประเทศที่บริษัทขยายการให้บริการครบวงจร ทั้งรับประกันภัย สินไหมทดแทน คือ สปป.ลาว กัมพูชา และเมียนมา เพิ่มขึ้น
“การทำประกันภัย ปกติผู้ประกอบการจะรู้อยู่แล้วว่าจะต้องประสานขอขยายอาณาเขตในกรณีที่ต้องเดินทางข้ามแดน ในเรื่องการดูแล กรณีรถเกิดเหตุ มีหลักการง่ายๆ คือ ถ้ารถเขาเข้ามาที่เรา เราดูแล ถ้ารถเราเข้าไปในประเทศเขา เขาจะเป็นผู้ดูแล โดยลูกค้าจะมีความรู้สึกว่า ทำประกันกับวิริยะประกันภัยแล้ว สามารถที่จะขับไปเมียนมาก็ได้ ไป สปป.ลาวก็ได้ ไปกัมพูชาก็ได้” นายกฤษณ์ กล่าว